ད་དུང་བཙན་བྱོལ་བོད་མི་སྤྱི་ཚོགས་དྲ་རྒྱ་བེད་སྤྱོད་གཏོང་མཁན་མང་པོ་ཞིག་གིས་དཀྲོག་གཏམ་དེ་དག་ཆེད་གཉེར་གྱིས་ཁྱབ་སྤེལ་གཏོང་གི་ཡོད་པ་དང་།དཀྲོག་གཏམ་ཕལ་ཆེ་བ་ཕྱོགས་གཅིག་གིས་རང་ཉིད་ཀྱི་ཁ་གཏད་དེ་བྱེད་སྟངས་ཡག་པོ་མིན་པའི་དཔང་རྟགས་སུ་སྤེལ་བ་དང་།ཕྱོགས་གཅིག་ནས་རང་ཉིད་ཀྱི་འབྲེལ་ཡོད་རྣམས་སེམས་ཤུགས་ཆེན་པོ་ཡིན་པ་དང་།ཁ་གཏད་ཕ་རོལ་པོར་མི་དགའ་མཁན་གྱི་མི་མང་པོ་ཡོད་པ་སྟོན་ཆེད་དུ་ཕྱོགས་གཉིས་ཀས་ཁྱབ་སྤེལ་བྱེད་བཞིན་འདུག་ན།དོན་དུ་ཆེད་གཉེར་དཀྲོག་གཏམ་བཟོ་མཁན་ལ་དཀྲོག་གཏམ་དེ་སྤྱི་ཚོགས་ནང་ཁྱབ་དགོས་པ་དང་།དེ་ལ་དོ་སྣང་ཆེན་པོ་སླེབས་དགོས་པ་དེ་ཡིན་པས།ངོ་དེབ་དང་འཕྲིན་ཕྲན་སོགས་སུ་དཀྲོག་གཏམ་དེ་དག་བརྒྱུད་གཏོང་བྱེད་མཁན་རྣམས་ནི་རྒྱ་གཞུང་གི་ལས་ཀ་བྱེད་མཁན་དག་ལ་མེད་ཐབས་མེད་པའི་དང་བླངས་དམག་དཔུང་ལྟ་བུ་ཞིག་ཏུ་རང་བཞིན་གྱིས་གྱུར་ཡོད།དེར་བརྟེན་བཙན་བྱོལ་བོད་མི་རྣམས་ཀྱིས་དཀྲོག་གཏམ་དེ་དག་ལ་མིག་དང་རྣ་བ་བཀབ་ནས་དོ་སྣང་མ་བྱས་ན་དཀྲོག་གཏམ་སྤེལ་མཁན་གྱི་དམིགས་ཡུལ་འགྲུབ་ཐབས་གཏན་ནས་མེད།